VSK sklep CDn 8000000060/2011
Datum: 2011-11-22T01:00:00.000+01:00
ecli: ECLI:SI:VSKP:2011:CDN.8000000060.2011
sodisce: Višje sodišče v Kopru
oddelek: Civilni oddelek
institut: zakoniti zastopnik RS
jedro: Pritožbo je vložil J.D. po pooblastilu generalnega direktorja GURS, torej oseba, ki ni zakoniti zastopnik RS oziroma njenega organa.
zveza: ZZK-1 člen 120.
                    ZPP člen 343, 343/4.

## Jedro

Pritožbo je vložil J.D. po pooblastilu generalnega direktorja GURS, torej oseba, ki ni zakoniti zastopnik RS oziroma njenega organa.

## Izrek

Pritožba se zavrže.

## Obrazložitev

Sodišče prve stopnje je s sklepom sodniškega pomočnika z dne 10.06.2011 odločilo, da ni dovoljena poočitev sprememb, o katerih je GURS obvestil sodišče dne 17.03.2011 in ki izhajajo iz pravnomočne odločbe z dne 03.01.2011 o parcelaciji parcel 1089/1 in 1089/2 k.o. V. Ugovor proti taki odločitvi pa je sodišče z izpodbijanim sklepom z dne 25.07.2011 zavrnilo.

Proti sklepu o zavrnitvi ugovora se pritožuje republika Slovenija, Območna geodetska uprava.

Pritožba ni dovoljena.

V 1. členu Zakona o državnem pravobranilstvu (ZDPra) je izrecno določeno, da je zakoniti zastopnik Republike Slovenije za zastopanje pred sodišči Državno pravobranilstvo. Po 7. členu ZDPra pa Državno parvobranilstvo pred sodišči zastopa državo, njene organe in upravne organizacije v sestavi, ki so pravne osebe, le da pri tem upošteva usmeritvena navodila zastopanega.

Obravnavano pritožbo je vložil J.D. po pooblastilu generalnega direktorja GURS, torej oseba, ki ni zakoniti zastopnik RS oziroma njenega organa. Po 4. odst. 343. člena ZPP v zvezi s 37.čl. ZNP in 120. čl. ZZK-1 se šteje pritožba, ki jo vloži oseba, ki te pravice ni imela, za nedovoljeno. Pritožbeno sodišče jo je zato zavrglo (1.tč.2.odst.161.čl. ZZK-1).